b'\n_START_ARTICLE_\nSvet Evropske unije\n_START_SECTION_\nOdlo\xc4\x8danje\n_START_PARAGRAPH_\nSvet odlo\xc4\x8da praviloma s kvalificirano ve\xc4\x8dino. Za sprejem odlo\xc4\x8ditve je treba zbrati dobrih 70 odstotkov glasov (62 od skupno 87), ki so dr\xc5\xbeavam \xc4\x8dlanicam EU dodeljeni glede na velikost dr\xc5\xbeave in \xc5\xa1tevilo njenih prebivalcev (Nem\xc4\x8dija ima npr. deset glasov, Luksemburg pa dva). Nekatere odlo\xc4\x8ditve Svet \xc5\xa1e vedno sprejema s soglasjem, nekatere pa tudi z navadno ve\xc4\x8dino. V raz\xc5\xa1irjeni Uniji, ki bo leta 2004 \xc5\xa1tela 25 \xc4\x8dlanic, bo soglasje te\xc5\xbeko dose\xc4\x8di, zato pogodba iz Nice, ki je za\xc4\x8dela veljati 1. februarja 2003, dolo\xc4\x8da 27 podro\xc4\x8dij (ukrepov), na katerih se bodo odlo\xc4\x8ditve namesto s soglasjem sprejemale s kvalificirano ve\xc4\x8dino. Po letu 2014 je kvalificirana ve\xc4\x8dina dvojna ve\xc4\x8dina, kar pomeni, da \xc5\xa1teje za soglasje glasovanje 55% dr\xc5\xbeav \xc4\x8dlanic, ki pa morajo predstavljati obenem tudi 65% prebivalstva Evropske unije. Tako sprejeta zakonodaja ohranja legitimnost, priprava zakonodaje pa je preglednej\xc5\xa1a.\n_START_SECTION_\nPredsedovanje\n_START_PARAGRAPH_\nVsaka \xc4\x8dlanica Unije predseduje Svetu EU \xc5\xa1est mesecev. Rotacija je dolo\xc4\x8dena vnaprej, predsedujo\xc4\x8da \xc4\x8dlanica pa usmerja delo Sveta EU in i\xc5\xa1\xc4\x8de kompromisno re\xc5\xa1itev, kadar so mnenja deljena. Predsedstvo deluje v skladu s svojim programom, v katerem predsedujo\xc4\x8da dr\xc5\xbeava poleg uresni\xc4\x8ditve skupnih ciljev predlaga tudi svoje prednostne naloge. Najmanj na pol leta se vsak Svet sestane tudi na neformalnem zasedanju. Dr\xc5\xbeave \xc4\x8dlanice predsedujejo vsem sestavam sveta z izjemo Sveta EU za zunanje zadeve, ki mu predseduje Visoki predstavnik Unije za skupno zunanjo in varnostno politiko.\n_START_SECTION_\nSvet Evrope, Evropski svet\n_START_PARAGRAPH_\nSveta Evropske unije ne smemo zamenjevati s Svetom Evrope, ki je povsem lo\xc4\x8dena mednarodna organizacija. Ne smemo ga zamenjevati tudi z Evropskim svetom, ki je lo\xc4\x8dena, \xc4\x8deravno tesno povezana institucija EU, sestavljena iz predsednikov dr\xc5\xbeav ali vlad dr\xc5\xbeav \xc4\x8dlanic ter predsednika Evropske komisije. Svet Evropske unije v dokumentih EU pogosto navajajo le kot \xc2\xbbSvet\xc2\xab, neformalno pa je ob\xc4\x8dasno v rabi stari izraz \xc2\xbbministrski svet\xc2\xab.'